Heikki Pursiainen

Heikki Pursiainen (s. 1974 Kouvola) on suomalainen ekonomisti. Hän on muutostoimisto Ellun Kanojen ensimmäinen pääekonomisti. Pursiainen oli ehdolla eduskuntaan Helsingissä kevään 2023 eduskuntavaaleissa kokoomuksen listalta, muttei tullut valituksi 2724 äänellä.

Aiemmin vuosina 2017-2022 Pursiainen työskenteli vuonna 2017 perustetun yhteiskunnallisen MustRead-digimedian strategina. Sitä ennen vuosina 2015–2017 Heikki Pursiainen toimi Ajatuspaja Liberan tutkimusjohtajana.

Pursiainen opiskeli taloustiedettä Helsingin yliopistossa ja väitteli valtiotieteiden tohtoriksi vuonna 2005 otsikolla "Consistent Aggregation Methods and Index Number Theory". Pursiainen on työskennellyt erikoistutkijana Valtion taloudellisessa tutkimuskeskuksessa julkisten palvelujen ja kilpailututkimuksen parissa. Pursiainen on myös toiminut erikoistutkijana Turun yliopiston Julkisen valinnan teorian huippuyksikössä sekä Kilpailuvirastossa.

Pursiainen kirjoitti yhdessä Tuukka Saarimaan kanssa vuosina 2014–2017 Asiaton lehdistökatsaus -blogia.

Pursiaisen isä on teologi ja entinen SKDL:n kansanedustaja Terho Pursiainen.

Teokset 
Paska Suomi (Tammi 2017)
Olette kaikki väärässä (Tammi 2019)

Lähteet

Aiheesta muualla 
 
 Heikki Pursiaisen nettisivut
 Asiaton lehdistökatsaus -blogi

Suomalaiset taloustieteilijät
Vuonna 1974 syntyneet
Elävät henkilöt